Likumprojekts

### Grozījums Sociālo pakalpojumu un sociālās palīdzības likumā

### Izdarīt [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums) (Latvijas Republikas Saeimas un Ministru Kabineta Ziņotājs, 2002, 23. nr.; 2003, 2. nr.; 2004, 14., 18. nr.; 2005, 2. nr.; 2006, 13. nr.; 2007, 12., 15. nr.; 2008, 3., 21. nr.; 2009, 3., 12. nr.; Latvijas Vēstnesis, 2009, 182. nr.; 2010, 19., 170. nr.; 2011, 117., 202. nr.; 2012, 201. nr.; 2013, 234. nr.; 2014, 257. nr.; 2015, 235. nr.; 2016, 230. nr.; 2017, 21. nr.; 2019, 248A., 259A nr.) šādu grozījumu:

Papildināt likumu ar 37.1 pantu šādā redakcijā:

“37.1 pants. Sociālās palīdzības pabalstu piešķiršanas nosacījumi ārkārtējā situācijā

(1) Ja ģimenei (personai) pašvaldības sociālais dienests ir izsniedzis izziņu, kas apliecina, ka tā atzīta par trūcīgu, maznodrošinātu vai maznodrošinātu atbilstoši Eiropas Atbalsta fonda vistrūcīgākajām personām atbalsta saņemšanas nosacījumiem (vidējie ienākumi uz vienu ģimenes locekli nepārsniedz 242 eiro mēnesī), un šīs izziņas derīguma termiņš beidzas periodā, kamēr visā valsts teritorijā ir izsludināta ārkārtējā situācija, tad šīs izziņas derīguma termiņš ir uzskatāms par pagarinātu uz ārkārtējās situācijas laiku un vienu kalendāro mēnesi pēc ārkārtējās situācijas beigām.

(2) Šā panta pirmajā daļā minētajā periodā ģimenei (personai) saglabājas visi pašvaldības un valsts piešķirtie pabalsti un atvieglojumi, uz kuriem šai ģimenei (personai) ir tiesības kā trūcīgai vai maznodrošinātai.

(3) Persona, kurai no jauna nepieciešams noteikt atbilstību trūcīgas vai maznodrošinātas ģimenes (personas) statusam vai arī tā nonākusi krīzes situācijā, vēršas attālināti (e-pastā vai ievieto iesniegumu tam speciāli paredzētā kastītē) pašvaldības sociālajā dienestā, kurš valsts un pašvaldību informācijas sistēmās pārbauda iesniedzēja atbilstību attiecīgajam statusam, nepieprasot papildus dokumentus, un pieņem lēmumu par šī statusa noteikšanu vai atteikumu to noteikt, vai atbalstu krīzes situācijā.”

Likums stājas spēkā nākamajā dienā pēc tā izsludināšanas.

Labklājības ministre R.Petraviča